Keep It Simple | Simple, Happy Life!
Uusi osoitteeni on helsinkiminimalism.com. Tervetuloa kurkkaamaan!
Ideoita Japanista
Toin Japanista mukanani muutaman kuvaston/kirjan niiden innostavien kuvien vuoksi. Japanin kieltä en ymmärrä lainkaan, vaikka hämärästi muistan sitä hetken vuosia sitten opiskelleeni. Kieltä ymmärtämättä kirjoista oli vaikea tietää, oliko käsissä ammattijärjestäjän kirjoittama organisointiopas, minimalistisen tuotemerkin kuvasto vai sisustuskirja. Käsiini taisi tarttua noita kaikkia. Yhtä kaikki, sain kirjoista paljon ideoita, ja erityisesti siivousvinkkejä antavat ja siivousvälineitä käsittelevät sivut ihastuttivat. Kirjat antoivat myös pukeutumisvinkkejä. Japanilainen tyyli ja sen neutraali värimaailma ovat kovasti makuuni. Kuvien matkapuvustot (alla) antavat mahdollisuudet 6-7 päivän matkoihin, ja kirjassa oli pukeutumisehdotus matkan jokaiselle päivälle.
Pystyinkö soveltamaan ajatusta matkapuvustosta omaan vaatetukseeni 10 päivän perhelomalla? En alkuunkaan. Palapelipuvuston jokaisen osan on oltava ”kaikessa toimiva” tai sitten puvuston käyttö täytyy suunnitella tarkasti etukäteen kotona (jotta sopivia vaatteita riittää joka yhdistelmään). Omat vaatteeni eivät ole näin toimivia, ja tiedän harvoin matkaohjelmaakaan etukäteen. Suurin ongelma tällaisessa puvustossa on kuitenkin se, että hikoilun vuoksi haluan vaihtaa ainakin paidan päivittäin, kuumissa olosuhteissa useamminkin. Mekot hiostuvat vastaavasti. Ajatuskin, että käyttäisin palapelipuvuston osana olevaa paitaa useana eri päivänä tuntuu epäsiistiltä. Liioittelenko hygieniaa vai olenko vain helposti hikoilevaa tyyppiä?
Joitakin puvuston osasia on siis oltava useita, ja kaikkine asusteineen tavaraa tällaisesta puvustosta kertyy helposti matkalaukullinen. Mielestäni kätevintä on kerrospukeutua ja varata mukaan tarpeeksi pieneen tilaan meneviä alusvaatteita ja ohuita t-paitoja ja vain muutama muu osanen. Pitkähihainen paita käy useana päivänä ja parilla, kolmella eri alaosalla pääsee pitkälle. Jotta kaikki mahtuisi yli viikon kestävällä matkalla reppuun, paitaa/paitoja olisi iltaisin pestävä. Millaista materiaalia paidan tulisi olla, jotta sen voisi pestä ja kuivattaa ilman kunnon kuivauspaikkaa, kuten minimalistit tyypillisesti tekevät? Tähän en ole vielä keksinyt riittävän hyvää ratkaisua.
Lähtiessämme 10 päivän perhelomalle en siis varsinaisesti suunnitellut mitään matkapuvustoa. Pakkasin mukaan 3-4 alaosaa ja niin monta yläosaa kuin kaapista löytyi, lähinnä hiattomia tai lyhythihaisia (vanha tuttu pinosysteemi). Toivoin parasta, ja matkan aikana vaihtelin paitoja tilanteen mukaan. Ne riittivät juuri ja juuri. Pakkasin samalla kaavalla lapsille. Heitä pieni uusiokäyttö ei haitannut, ja matkalaukun sisältö riitti helpommin. Joinakin päivinä lapset tosin uivat pitkin päivää, mikä piti heitä raikkaina. Normaalisti perhelomien pakkaamisen salaisuus on ollut kohteessa oleva pesukone. Olen pakannut mukaan noin kolmen päivän vaatteet ja pessyt niitä tarpeen tullen. Tällä kertaa asuimme kolmessa eri B&B -tyylisessä paikassa, joissa pesumahdollisuutta ei ollut.
Pahoitteluni siitä, että blogiin on nyt kasautunut pakkaamisaiheisia postauksia! Näin matkustussesonkina se vain on päällimmäisenä mielessä oleva aihe. Sarjasta puuttuu vielä ”kahden päivän matka olkalaukulla”, jossa paljastuu omasta mielestäni erittäin käytännöllinen, (perheen mielestä täysin tyylitön!) pakkausvinkki. Sen jälkeen sitten muitakin aiheita.
Matkustaminen / Vaatevarasto
Minimalistinen matkustaminen: 2 + 2 päivää (kaupunki + festari)
Saimme miehen kanssa harvinaisen tilaisuuden käydä matkalla kahden kesken. Suunnitelmana oli viettää kaksi päivää kaupunkilomaillen ja kaksi päivää festarireissulla. Tämä tarkoitti toisistaan kovasti poikkeavien tilaisuuksien vuoksi tavallista suurempaa varustemäärää, joten päädyin ottamaan mukaani lentolaukun. Tällä kertaa minimalismin käsite oli siis tietoisesti hieman väljä.
Pakkasin vaatteet lentolaukkuun, ja otin turhamaisuuttani mukaan oikein kesämekkoja. Tuntui kivalta ajatukselta pukeutua syömään mennessä, ja vaatimukseni mukaan jokaista mekkoa on käytettävä muutaman kerran kesässä tai niillä ei ole oikeutta olla kaapissa. Mekot ovat jo vuosia vanhoja, mutta pidän kovasti niiden värimaailmasta. Tällä matkalla tuli käyttökerrat joka mekolle!
Festariretken ajaksi lentolaukku meni lentokentän säilöön, ja kuljetin tarpeelliset vaatteet repussa. Säävarauksen takia mukana oli farkut, shortsit, pari t-paitaa ja sadetakki. Sadetakkia ei onneksi tarvittu! Festaripäivänä pukeuduin farkkuihin ja t-paitaan. Kameralla otin ammattikuvaajien varjossa kuvia kolmen ensimmäisen kappaleen ajan, sen jälkeen se sai turvamiehiltä tuiman kiellon. Olin kuitenkin tyytyväinen, että olin päättänyt ottaa sen mukaan. Olipas hurjan kiva konsertti! Ravintolakuvat ovat Romeow-kissaravintolasta, jonka kasvislounas oli festarin ohella matkan kohokohta.
Minimalistinen matkustaminen: 6 päivän kaupunkimatka
Olin viimeisimmän pakkaamissuunnitelmani kanssa jokseenkin heikoilla jäillä. Edessä oli kuuden päivän kaupunkimatka, kuitenkin niin, että koko matka-aika oli varsin aikataulutettua ja tarkoituksena oli yöpyä kolmessa eri paikassa. Pikkupyykinkin peseminen tuntui siis epävarmalta enkä lainkaan tiennyt, olisiko siihen aikaa tai mahdollisuutta.
Lopulta pakkasin reppuuni (sama kuin edellisessä postauksessa) pinon ala- ja yläosia (farkut, mustat pellavahousut, pitkät shortsit, erilaisia paitoja) sekä pari mekkoa niin, että jokaiselle päivälle riittäisi vaatteita ja vielä pari vaatetta varallekin, ja otin lisäksi mukaani kuvan kangaskassin viemisiä/tuomisia varten.
Repussani oli vaatteiden lisäksi kannettava tietokone, matkakosmetiikka, hiustenkuivain sekä pari kirjaa, ja se painoi aivan liian paljon. Parin kolmen päivän matkat onnistuvat helposti, mutta näin monipuolista viikon matkaa varten tarvitsen suunnitelmallisemman ja toimivamman matkavarustuksen. Olkapääni ovat edelleen ruhjeilla kantamisesta. Onnittelen itseäni kuitenkin siitä, että mukana oli vihreät paljasjalkakengät. Ne hemmottelivat ihanasti kävelyn hankaamia jalkoja.
Rakastuin japanilaiseen tyyliin ja toimivuuteen, ja mukaan tarttuikin tuliaisina muutama organisointi-/vaatevarastokirja, joista on toivottavasti apua ja inspiraatiota tulevaan pakkaamiseen! Tällä pienellä kokemuksella ja paikallisten haastattelemisella sanoisin myös, että japanilainen kierrätys on varsin pitkälle vietyä (asiaahan pohdittiin täällä blogissakin jokin aika sitten).
Minimalistinen matkustaminen: 3 päivän kaupunkimatka
Kaksi matkapäivää, kaksi kokonaista päivää perillä. Farkut ja paita sekä liivi/huiveja noita molempia kahta kokonaista päivää varten. Kolmannet farkut ja kaksi paitaa matkapäiviä varten. Ei kovin minimalistista, mutta tällä kertaa ne mahtuivat helposti mukaan ja reppukin tuntui kohtuullisen kevyeltä. Pienessä pilkullisessa pussissa matkakosmetiikka, isommassa laturit ja adapteri. Lisäksi muovipussiin pakatut alusvaatteet (jotka eivät ole kuvassa) sekä tietokone, joka on repun tietokonetaskussa. Kukkaro, kamera ja muu pikkutavara matkustivat mustassa pikkulaukussa. Tänä vuonna tiedossa lähinnä matkustusaiheisia postauksia!
Arkistot Valitse kuukausi tammikuu 2016 heinäkuu 2015 kesäkuu 2015 Tou 2015 huhtikuu 2015 maaliskuu 2015 helmikuu 2015 tammikuu 2015 joulukuu 2014 marraskuu 2014 lokakuu 2014 maaliskuu 2014 helmikuu 2014 tammikuu 2014 lokakuu 2013 syyskuu 2013 elokuu 2013 Tou 2013 maaliskuu 2013 helmikuu 2013 tammikuu 2013 lokakuu 2012 syyskuu 2012 elokuu 2012 Tou 2012 huhtikuu 2012 maaliskuu 2012 helmikuu 2012 tammikuu 2012 marraskuu 2011 lokakuu 2011 syyskuu 2011 huhtikuu 2011 tammikuu 2011 joulukuu 2010 marraskuu 2010